Dit moet darem ’n grênd affêre wees: ’n Braaiplek van R166 666,67 (dis mos R500 000 vir drie braaiplekke vir drie ministers). Met belastingbetalers se geld. Dus gratis en verniet. En dit terwyl ons arme drommels wat werk vir ons geldjies en ons belasting getrou betaal, nie eens toegelaat word om die koste van ons beskeie braaiplekkies selfs net af te trek vir belasting nie.
Dat die ouens nog ’n vleisie kan bekostig om op die kole te gooi, is ’n ander storie. Of dalk braai hulle net kreef en perlemoen, want met al die stropery hier aan ons kus, helder oordag en in volle sig van almal, word daar vir al wat jy weet ’n deel boontoe afgelewer vir ’n “wegkyk”.
Nietemin, ek betaal my belasting; betaal jy joune. Dis ons wat die ruggraat van die land vorm. As ons knak, knak die hele land en is ons almal in ons moer.
Van skuld gepraat. Ek sien ekonome verwag ’n rentekoersstyging teen Januarie. Op sigself is dit ook ’n beskuldiging teen die vet katte wat harder aan hul eie luukse gerief werk as aan werkskepping en armoedeverligting.
Vir mense met skuld is ’n styging in die rentekoers bykomende slegte nuus, want skielik betaal jy meer vir dieselfde geld wat jy geleen het. In afwagting van ’n moontlike rentekoersstyging sal ek aanbeveel dat jy so gou moontlik van soveel skuld moontlik ontslae raak.
Diegene wat op die punt staan om af te tree, moet ook kennis neem, veral as jy ’n gewaarborgde pensioen wil koop. Die pensioen wat jy aankoop, is gekoppel aan die rentekoers op die tyd dat jy dit aankoop. Dit kan dalk ’n goeie ding wees om eers jou geld te belê in ’n lewende annuïteit, wat ’n buigsame beleggingsopsie bied.
As die rentekoers hoër is en die gewaarborgde inkomste beter, kan jy omskakel na ’n gewaarborgde lewensannuïteit. So om kan jy dit doen, andersom nie.
Dis ook nie nou die tyd om braaiplekke te bou nie. As jy die geld moet leen, gaan dit duurder kos. En as jy die geld het, belê dit eerder. Die opbrengs is beter as die genot van braai.